b"\n_START_ARTICLE_\nCal Sant (Sant Lloren\xc3\xa7 de Morunys)\n_START_SECTION_\nDescripci\xc3\xb3\n_START_PARAGRAPH_\nAntiga masia formada per dos cossos de planta rectangular, coberts a doble vessant i amb el carener paral\xc2\xb7lel a la fa\xc3\xa7ana, orientada a ponent, amb finestrals d'arc de mig punt al cant\xc3\xb3 de migdia i a l'\xc3\xbaltim pis (les golfes o perxe). La masia t\xc3\xa9 una \xc3\xa0mplia era, tancada per un portal. Tot el conjunt ha sigut restaurat recentment. T\xc3\xa9 una capella adossada a la masia. L'entrada, amb una porta de llinda de pedra massissa, \xc3\xa9s sostinguda per dos pilars i s'obre sota un arc de pedra rebaixat, cobert amb una teulada a doble vessant i sostingut per un pilar. Constru\xc3\xafda al segle XVIII. ._NEWLINE_La capella est\xc3\xa0 sota l'advocaci\xc3\xb3 de la Mare de D\xc3\xa9u de la Merc\xc3\xa8.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nCal Sant era al segle XV (1483), una de les moltes torres de guaita o masies fortificades separades de la vila i que flanquejaven els camins que des de La Seu, Berga o Solsona, arribaven a Sant Lloren\xc3\xa7. Coneguda origin\xc3\xa0riament com La Torre de Colomers, fou capbrevada al segle XVII per Joan Llobet, pag\xc3\xa8s (com a torre i corral) i al segle XVIII per Josep Llobet com a torre i corral. Durant aquest segle XVIII, l'antiga Torre de Colomers qued\xc3\xa0 ja afegida a la muralla i perd\xc3\xa9 totalment el seu aspecte de fortalesa militar."